
Vabariigi Valitsuse 6. augusti 2002. a määruse nr 250 „Volitatud laborina tegutsemise õiguse andmise, muutmise, peatamise ja kehtetuks tunnistamise kord“ muutmine 
Määrus kehtestatakse alkoholiseaduse § 1 lõike 4 alusel. 

§ 1. Vabariigi Valitsuse 6. augusti 2002. a määruses nr 250 „Volitatud laborina tegutsemise õiguse andmise, muutmise, peatamise ja kehtetuks tunnistamise kord“ tehakse järgmised muudatused: 

1) paragrahvi 1 tekst sõnastatakse järgmiselt: 
„Määruses sätestatakse riikliku järelevalve käigus võetud proovide analüüsimiseks volitatud laborina tegutsemise õiguse andmise, muutmise, peatamise ja kehtetuks tunnistamise kord.“;

2) paragrahv 2 tunnistatakse kehtetuks;

3) paragrahvi 3 tekst sõnastatakse järgmiselt: 
„Riikliku järelevalve käigus võetud proovide analüüsimiseks antakse volitatud laborina tegutsemise õigus laborile, mis on akrediteeritud nende alkoholianalüüside tegemiseks, milleks volitust taotletakse, ning mis on alkoholi käitlejast sõltumatu.“;

4) paragrahvi  4 lõike 1 punkt 4  sõnastatakse järgmiselt: 
„4) taotletava volituse ulatuse kirjeldus;“;

5) paragrahvi 4 lõike 1 punktist 5 jäetakse välja tekst „ning isikut tõendava dokumendi ärakiri“;

6) paragrahvi 5 lõikes 6 asendatakse tekst „käskkirja ärakiri või väljavõte sellest saadetakse taotlejale viie tööpäeva jooksul otsuse tegemisest posti teel lihtkirjaga või väljastusteatega tähtkirjaga“ tekstiga „käskkiri toimetatakse taotlejale kätte elektrooniliselt viie tööpäeva jooksul otsuse tegemise päevast arvates“. 

§ 2. Määrus jõustub 1. novembril 2026. a. 

